## Odluka o preferencijalnim carinskim kvotama pri uvozu određenih poljoprivrednih proizvoda

### NN 108/2011 (21.9.2011.), Odluka o preferencijalnim carinskim kvotama pri uvozu određenih poljoprivrednih proizvoda

VLADA REPUBLIKE HRVATSKE

2141

Na temelju članka 30. stavka 2. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004, 77/2009 i 145/2010) i članka 4. Zakona o carinskoj tarifi (»Narodne novine«, br. 61/2000, 117/2000, 119/2000 i 146/2008), Vlada Republike Hrvatske je na sjednici održanoj 15. rujna 2011. godine donijela

ODLUKU

O PREFERENCIJALNIM CARINSKIM KVOTAMA PRI UVOZU ODREĐENIH POLJOPRIVREDNIH PROIZVODA

I.

Utvrđuje se preferencijalna carinska kvota pri uvozu svinjskih šunki na način kako slijedi:

| Tarifna oznaka | Naziv proizvoda | Preferencijalna carinska kvota (tona) | Preferencijalna stopa carine unutar kvote |
| --- | --- | --- | --- |
| 0203 | Svinjsko meso, svježe, rashlađeno ili smrznuto: |  |  |
|  | - svježe ili rashlađeno: |  |  |
| 0203 12 | - - šunke, plećke i komadi od njih, s kostima: |  |  |
|  | - - - od domaćih svinja: |  |  |
| 0203 12 11 | - - - - šunke i komadi od njih | 3.500 | 0% |

II.

Utvrđuje se preferencijalna carinska kvota pri uvozu ječma na način kako slijedi:

| Tarifna oznaka | Naziv proizvoda | Preferencijalna carinska kvota (tona) | Preferencijalna stopa carine unutar kvote |
| --- | --- | --- | --- |
| 1003 00 | Ječam: |  |  |
| 1003 00 90 | - ostali: |  |  |
| 1003 00 90 90 | - – ostali | 80.000 | 0% |

III.

Preferencijalna carinska kvota za proizvod iz točke I. ove Odluke, primjenjuje se pri uvozu iz zemalja s kojima je Republika Hrvatska sklopila Sporazum o stabilizaciji i pridruživanju, a preferencijalna carinska kvota za proizvod iz točke II. ove Odluke, primjenjuje se pri uvozu iz zemalja članica Svjetske trgovinske organizacije (WTO), zemalja s kojima je Republika Hrvatska sklopila Ugovor o slobodnoj trgovini ili Sporazum o stabilizaciji i pridruživanju.

IV.

Stope carine koje se primjenjuju na uvoz količina izvan kvota utvrđenih točkama I. i II. ove Odluke su osnovne stope carine ili snižene stope carine pri uvozu roba podrijetlom iz zemalja s kojima je Republika Hrvatska sklopila ugovor o povlaštenom trgovinskom režimu propisane u Uredbi o carinskoj tarifi za 2011. godinu (»Narodne novine«, br. 138/2010, 67/2011, 106/2011 i 107/2011).

V.

Carinske kvote koje su predmet ove Odluke raspodjeljivat će međuresorno Povjerenstvo za raspodjelu carinskih kvota, a polazeći od sljedećih kriterija:

– namjene proizvoda, odnosno radi li se o uporabi robe u procesu proizvodnje ili uvozu robe radi daljnje prodaje. Prilikom raspodjele kvota prednost će imati domaći proizvođači za proizvode koje koriste u proizvodnji svoga konačnog proizvoda;

– broja zaposlenih u prethodnoj godini;

– ostvarenih prihoda u prethodnoj godini;

– veličine proizvodnje, ukoliko se radi o uporabi robe u procesu proizvodnje;

– primjene regionalne zastupljenosti u raspodjeli;

– ostvarenog izvoza poljoprivrednih proizvoda u prethodnom razdoblju;

– uvoza proizvoda u prethodnom razdoblju za koji se podnosi zahtjev.

VI.

Zadužuje se Ministarstvo poljoprivrede, ribarstva i ruralnog razvoja za provedbu ove Odluke putem javnog natječaja koji će biti objavljen u »Narodnim novinama«, a provest će se u skladu s posebnim propisom.

VII.

Ova Odluka za proizvod iz točke I. ove Odluke primjenjuje se do 31. ožujka 2012. godine, a za proizvod iz točke II. ove Odluke do 31. svibnja 2012. godine.

VIII.

Ova Odluka stupa na snagu danom donošenja, a objavit će se u »Narodnim novinama«.

Klasa: 413-01/11-01/01

Urbroj: 5030125-11-3

Zagreb, 15. rujna 2011.

Predsjednica
Jadranka Kosor, dipl. iur., v. r.

Odluka, NN 108/2011-2141